### NN 116/2017 (24.11.2017.), Odluka o porezima Općine Fužine

Općina Fužine

2698

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 50/11, 144/12, 19/13 – pročišćeni tekst i 137/15) članka 20. stavka 1. i članka 42. Zakona o lokalnim porezima (»Narodne novine« broj 115/16) i članka 35. Statuta Općine Fužine (»Službene novine Primorsko-goranske županije« br. 23/09, 30/09 i 12/13) Općinsko vijeće Općine Fužine na svojoj sjednici od 15. studenoga 2017. godine donosi

ODLUKU

O POREZIMA OPĆINE FUŽINE

I. OPĆE ODREDBE

Članak 1.

Ovom se odlukom utvrđuju vrste poreza i prireza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Fužine.

II. VRSTE POREZA

Članak 2.

Općini Fužine pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5%.

Članak 4.

Obveznik prireza na dohodak je fizička osoba koja ostvaruje dohodak u Republici Hrvatskoj prema Zakonu o porezu na dohodak.

Osnovica prireza porezu na dohodak je porez na dohodak.

2. Porez na potrošnju

Članak 5.

Porez na potrošnju alkoholnih pića (vinjak, rakija i žestoka pića), prirodna vina, piva i bezalkoholnih pića plaća se po stopi od 2%.

Članak 6.

Osnovica poreza na potrošnju iz članka 5. ove odluke jest prodajna cijena pića po kojoj se pića prodaju u ugostiteljskim objektima bez poreza na dodatnu vrijednost.

Članak 7.

Porez na potrošnju prihod je proračuna Općine Fužine na čijem je području ostvarena prodaja pića.

Obveznik poreza na potrošnju je pravna i fizička osoba koja pruža ugostiteljske usluge.

Utvrđenu obavezu poreza na potrošnju porezni obveznik, za razdoblje od prvog do posljednjeg dana u mjesecu, iskazuje na Obrascu PP-MI-PO do 20. u mjesecu za prethodni mjesec.

Utvrđenu obvezu porezni obveznik dužan je platiti do posljednjeg u mjesecu za prethodni mjesec.

Poslove u vezi s utvrđivanjem i naplatom poreza na potrošnju za Općinu Fužine obavlja Porezna uprava čijoj se nadležnoj Ispostavi predaje citirani Obrazac iz stavka 2. ovog članka.

3. Porez na kuće za odmor

Članak 8.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 9.

Porez na kuće za odmor plaća pravna ili fizička osoba koja je vlasnik kuće za odmor na području Općine.

Članak 10.

Porez na kuće za odmor plaća se godišnje, u iznosu od 15,00 kn/m² korisne površine kuće za odmor na cijelom području Općine.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 11.

Obveznik poreza na kuće za odmor dužan je nadležnoj porez­noj upravi dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Ukoliko upravno tijelo Općine utvrdi da se objekat koristi povremeno ili sezonski a nije dostavljena prijava obveznika nadležnoj Poreznoj upravi, isti će po službenoj dužnosti dostaviti navedeni podatak.

Članak 12.

U postupku dokazivanja statusa kuće za odmor, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troškova električne energije, vode, telefona, prijam poštanske pošiljke, potvrda o zasnovanom radnom odnosu, potvrdu o pohađanju škole i vrtića djeteta na području općine Fužine, izjave svjedoka, prijava izabranog liječnika s područja općine, mjesto podnošenja porezne prijave i svi drugi raspoloživi dokazi.

4. Porez na korištenje javnih površina

Članak 13.

Porez na korištenje javnih površina plaćaju pravne ili fizičke osobe korisnici javne površine.

Članak 14.

Pravne i fizičke osobe koje, na temelju odobrenja upravnog tijela Općine, koriste javne površine na području Općine Fužine, plaćaju porez na korištenje javne površine po jednom četvornom metru površine koju koriste dnevno i to kako slijedi:

– za odlaganje građevinskog materijala i postavljenje skela 1,00 kn/m2/dan

– prodaja poljoprivrednih proizvoda iz vlastitog uzgoja 10,00 kn/m2/dan

– prodaja ostalih proizvoda 15,00 kn/m2/dan

– za postavljanje transparenata i reklama na javnim površinama 20,00 kn/m2/dan

– za postavljanje slobodnostojećih, jednostrukih ili dvostrukih reklamnih panoa:

– do 1 m2 5,00 kn na dan po strani panoa

– preko 1 m2 10,00 kn na dan po strani panoa

– za korištenje stupova javne rasvjete u svrhu postavljanja reklamnih tabli maksimalne veličine 1 m2 400,00 kn godišnje

– za prezentaciju vozila i sl. (za 50 m2) 500,00 kn/dan

– stalci za bicikle i motorkotače 10,00 kn/m2/dan

– prikolica za obavljanje ugostiteljske djelatnosti 15,00 kn/m2/dan

– prikolica za obavljanje trgovačke djelatnosti 10,00 kn/m2/dan

– prikolica za obavljanje turističke djelatnosti 10,00 kn/m2/dan

– jastuk za skakanje (trampolin) i pista za autiće 0,50 kn/m2/dan

– zabavne radnje, privremeni objekti i ostali objekti kojim se zauzima javna površina veća od 50 m2 0,10 kn/m2/dnevno za cjelogodišnje korištenje,

– postavljanje štandova za vrijeme manifestacija, sajmenih i sličnih prigoda 20,00 kn/m2/dan.

Iznimno od odredbe stavka 1. ovog članka kada se javne površine daju na privremeno korištenje na temelju pisanih ponuda prikupljenih javnim pozivom u smislu Odluke o davanju javnih površina na privremeno korištenje (»Službene novine Primorsko-goranske županije« broj 43/10) obveznici plaćaju porez na korištenje javnih površina u visini ponuđenog iznosa poreza na korištenje javne površine.

Članak 15.

Porez na korištenje javnih površina plaća se nakon podnošenja zahtjeva odnosno dobivanja odobrenja a prije izdavanja rješenja o korištenju javne površine bez kojeg se ne može legalno koristiti ista.

Odobrenje za korištenje odnosno rješenje iz st. 1. ovog članka izdat će se nakon podmirenja svih dugovanja po osnovu poreza na korištenje javne površine iz ranijih godina.

Na zahtjev korisnika nadležno tijela Općine može odrediti i drugačiju dinamiku plaćanja uz suglasnost Načelnika.

Članak 16.

Rješenje o davanju na korištenje i razrez poreza na korištenje javne površine donosi nadležni upravni odjel a odobrenje za korištenje javne površine izdaje Načelnik ukoliko nije definirano Planom korištenja javnih površina za predmetnu kalendarsku godinu.

III. PROVEDBENE ODREDBE

Članak 17.

Poslove utvrđivanja, evidentiranja, nadzora, naplate i ovrhe radi naplate poreza temeljem ove Odluke, osim poreza na korištenje javnih površina, u ime i za račun Općine Fužine uz prethodnu suglasnost Ministra financija obavlja Porezna uprava, Područni ured Rijeka, Ispostava Delnice.

Porezna uprava, Područni ured Rijeka, Ispostava Delnice dužna je do 15. u tekućem mjesecu za prethodni mjesec, Općini Fužine dostavljati zbirno izvješće o utvrđenim i naplaćenim porezima, te pokrenutim postupcima i mjerama radi naplate poreza iz članka 2. ove Odluke.

RH, Ministarstvu financija, Poreznoj upravi, Područnom uredu Rijeka, Ispostavi Delnice za obavljanje poslova iz stavka 1. ovog članka pripada naknada u visini od 5% od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknade predviđene ovom Odlukom Poreznoj upravi obračuna i uplati u Državni proračun do zadnjeg dana u mjesecu za prethodni mjesec sukladno Suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

IV. PRIJELAZNE I ZAVRŠNE ODREDBE

Članak 18.

Danom stupanja na snagu ove Odluke prestaje važiti Odluka o porezima Općine Fužine (»Službene novine Primorsko-goranske županije« br. 43/10 i 07/11) i Odluka o prirezu porezu na dohodak Općine Fužine (»Narodne novine« br. 121/2006).

Članak 19.

Ova Odluka objavit će se u »Narodnim novinama« i »Službenim novinama Općine Fužine«.

Članak 20.

Ova Odluka stupa na snagu osmog dana od dana objave u »Službenim novinama općine Fužine«, osim u dijelu koji se odnosi na prirez porezu na dohodak, koji dio stupa na snagu prvoga dana u mjesecu nakon mjeseca u kojem je Odluka objavljena u »Narodnim novinama«.

Klasa: 021-05/17-01/05
 Urbroj: 2112/03-01-17-12
 Fužine, 15. studenoga 2017.

OPĆINSKO VIJEĆE OPĆINE FUŽINE

Predsjednik
 Slavko Starčević, v. r.